माओवादी नेता देव गुरुङ र यशोदा सुवेदी दुवै सांसद बनेका छन् । दाङको ब्राह्मण परिवारमा जन्मे/हुर्केकी सुवेदीसँग गुरुङले जनवादी बिहे गरे । बिहेपछि अरू महिलाझैँ पतिको थर नलेखी माइतीकै थर निरन्तर राख्नुका पछाडि सुवेदीको तर्क थियो– अंश र वंश दुवै अधिकारका लागि महिला आन्दोलनमा हिँडेँ । तर, यसपटक भने उनै सुवेदी जनजाति कोटाबाट संघीय संसद्मा छिरेकी छन् । गुरुङले लमजुङबाट संघीय संसद्को निर्वाचन जितेका थिए । सुवेदीलाई समानुपातिकतर्फको जनजाति कोटाबाट सांसद बनाइएको हो । ०६४ को संविधानसभामा पनि उनी यही कोटाबाट सांसद भइसकेकी छन् । गुरुङ पनि पटक–पटक मन्त्री भएका छन् ।
